Instagram-herrie: Minki sê sy was ‘verkeerd en naïef’ | Netwerk24
Minki van der Westhuizen Foto: Verskaf
Van der Westhuizen het Woensdag op Instagram gesê sy wou haar tuinwerker, Albert, met ’n Uber-rit huis toe bederf vir sy verjaarsdag. Hy het haar later vir die kontant gevra nadat hy die koste gesien het omdat hy die geld vir iets anders wou gebruik.
Van der Westhuizen het in dié plasing verwys na Finbond Platinum, een van haar borge, en het laat blyk dat die tuinwerker se reaksie haar laat besef het “dat ons mooi moet werk met ons hard verdiende geld. Dankie @finbond_platinum dat julle my ook hiermee help”.
Sy het ook ’n foto van haar en die tuinwerker geplaas.
Ná kritiek op haar plasing is dit intussen verwyder.
Een Instagram-gebruiker sê dit “ruik na witbevoorregting”.
Mense het Van der Westhuizen gekritiseer oor die plasing waarvoor sy in wese betaal word en het haar onder meer daarvan beskuldig dat sy uit voeling is met die werklikheid en dat die plasing onsensitief en in swak smaak is.
Van der Westhuizen het Vrydag op Facebook en Instagram by ’n foto van ’n swart hart op ’n pienk agtergrond met die woorde “liefde Minki” geskryf: “In die lig van onlangse gebeure het ek besluit om die foto van my en Albert af te haal. Alhoewel my bedoelings vanuit ’n goeie plek kom, besef ek ek was verkeerd en naïef. Ek wil baie graag ’n positiewe rol in ons samelewing speel en sal beslis my dade in die toekoms opnuut deurdink.”
In kommentaar op die inskrywing het talle mense op Facebook Van der Westhuizen geloof vir haar “dierbaarheid” en onder meer gesê hulle ken haar hart.
Volgens Channel 24 het Charles van Onselen, Finbond Mutual Bank se kommunikasiehoof, by navraag gesê hulle behou hul regte voor sonder vooroordeel om in die stadium kommentaar te lewer op die plasing self.
Volgens hom het Van der Westhuizen die plasing in haar eie hoedanigheid gemaak. As sodanig het Finbond Mutual Bank geen direkte beheer oor haar persoonlike geskrewe plasings nie.
Meer oor: Minki Van Der Westhuizen | Sosiale Media | Instagram
Dié boer soek vrou nes Minki